DA Den Europæiske Unions Tidende CE 84/107

(2004/C 84 E/0144)

SKRIFTLIG FORESPØRGSEL P-3865/03

af Marie Isler Béguin (Verts/ALE) til Kommissionen

(9. december 2003)

Om: Den overordnede sektorplan for vejnettet på Balearerne

Mallorcas ø-råd forsøger under betegnelsen »punktuel ændring af den overordnede sektorplan for vejnettet på Balearerne, vedtaget ved dekret 87/1998 af 16. oktober« at fremme en ny vejplan.

Forslaget til ændring, som skal vedtages den 1. december 2003 af Mallorcas ø-råd, indeholder anlæg af en motortrafikvej mellem Inca og Manacor.

De miljømæssige virkninger af dette anlægsarbejde er meget store. Strækningen Inca-Manacor løber nogle steder gennem områder, der er udlagt som beskyttede naturområder.

Forslaget omfatter desuden ikke rapporter, der i tilstrækkeligt omfang dokumenterer det samfundsmæssige behov, men er udelukkende baseret på rapporter om trafiktæthed og hastigheder og tager heller ikke hensyn til andre spørgsmål, som f.eks. mobilitetsundersøgelser eller alternative løsninger. Der foreligger heller ikke undersøgelser af virkningerne af ibrugtagningen af jernbaneforbindelsen Palma-Manacor, som vil aflaste en del af trafikken i denne korridor. Manglen på sådanne undersøgelser er alvorlig, fordi det ikke er påvist, at der er behov for projektet. Motortrafikvejstrækningen Inca-Manacor vil rent faktisk blive længere og mere omkostningskrævende end en udbygning til dobbelt bredde af den nuværende landevej, hvilket kunne være et godt alternativ.

Den nye vejplan, som ø-rådet vil vedtage, har givet anledning til mange protester på øen, bl.a. 23 000 protestskrivelser, som man har afvist uden seriøst at overveje de mulige alternative løsninger. Det kan befrygtes, at den miljøvurdering, der skal foretages af projektet efter vedtagelsen af den nye vejplan, heller ikke vil omfatte en analyse af alternative løsninger.

Mener Kommissionen ikke, at motortrafikvejstrækningen Inca-Manacor, som indgår i den »punktuelle ændring af den overordnede sektorplan for vejnettet« bør gøres til genstand for en miljøvurdering, som undersøger alle de reelle alternative løsninger, herunder en udbygning til dobbelt bredde af den nuværende landevej og fremme af mere bæredygtige trafikformer?

Svar afgivet på Kommissionens vegne af Margot Wallström

(3. februar 2004)

Det ærede medlem henviser til en ændring af den »Punktuelle ændring af den overordnede sektorplan for vejnettet på Balearerne«, der blev vedtaget ved dekret 87/1998 af 16. oktober 2003, en ændring, som Mallorcas ø-råd vil vedtage den 1. december 2003, og som omfatter et forslag om en ny vejplan. Den foreslåede ændring indebærer anlæg af motortrafikvejen mellem Inca og Manacor. Et lignende skriftligt spørgsmål E-3346/03 blev allerede stillet af Miquel Mayol i Raynal (1).

På nuværende tidspunkt er der ingen bestemmelse i EU-lovgivningen om vurdering af virkningerne på miljøet, der kræver, at medlemsstaterne foretager en strategisk miljøvurdering (SMV) af deres plan- eller programforslag eller af foreslåede ændringer. Denne situation vil ændre sig den 21. juli 2004, hvor medlemsstaterne skal have afsluttet deres gennemførelse af direktiv 2001/42/EF (det såkaldte SMV-direktiv (2)), der ikke gælder for planer og programmer, der medfinansieres under de nuværende respektive programmeringsperioder for Rådets forordning (EF) nr. 1260/1999 (3) og (EF) nr. 1257/1999 (4). Derefter skal medlemsstaterne foretage en miljøvurdering af planer og programmer efter definitionen i direktivet. Miljørapporten, der udgør en del af miljøvurderingen, skal indeholde de i artikel 5 og bilag I krævede oplysninger, inkl. rimelige alternativer såvel som en redegørelse for valg af de pågældende alternativer. Under visse forhold kan planer eller programmer, der påbegyndes inden den 21. juli 2004, men ikke vedtages før end efter den 21. juli 2006, også kræve en vurdering.

Når der indgives en ansøgning om udførelse af særlige projekter, gælder dog Rådets direktiv 85/337/EØF (VVM-direktivet) som ændret ved direktiv 97/11/EF af 3. marts 1997 (5) ved miljøvurderingen af visse offentlige og private projekter. Det er her fastsat, at medlemsstaterne skal sikre, at før der gives tilladelse, skal projekter, der ser ud til at få betydelige virkninger for miljøet i kraft af bl.a. deres art, dimensioner eller placering, vurderes ud deres miljøvirkninger. Disse projekter er defineret i artikel 4, der henviser til direktivets bilag I og II. Anlæg af motortrafikveje falder ind under bilag I, punkt 7, litra b), som der skal foretages en obligatorisk miljøvurdering for. For andre projekter såsom ændring af eksisterende motortrafikvej gælder bilag II. I så tilfælde skal de nationale myndigheder enten ved en undersøgelse i de enkelte tilfælde eller ud fra tærskler eller kriterier afgøre, om projektet skal gennemføres efter en vurdering på grund af sandsynlige betydelige virkninger for miljøet under hensyntagen til de relevante udvælgelseskriterier i bilag III til direktivet.

Med hensyn til naturbevaring omfatter EU's lovgivning om naturbevaring både Rådets direktiv 92/43/EØF om bevaring af naturtyper samt vilde dyr og planter (6) (»Habitatsdirektiv«) og Rådets direktiv 79/409/EØF om beskyttelse af vilde fugle (7) (»Fugledirektivet«). Gennemførelsen af begge direktiver tager sigte på at oprette et sammenhængende europæisk økologisk net for særlige bevaringsområder, der vil blive opbygget i henhold til Natura 2000.

Ud fra det ærede medlems oplysninger er det ikke muligt at foretage en præcis vurdering af virkningerne af den planlagte motortrafikvej for de foreslåede Natura 2000-lokaliteter på Balearerne, da det vil være nødvendigt at have adgang til kort, der giver detaljerede oplysninger om den valgte rute. De kartografiske oplysninger, som Kommissionen for tiden råder over, er kun meget generelle oplysninger om de mulige virkninger for nogle områder, der er foreslået som lokaliteter af fællesskabsbetydning (LFB) under Rådets direktiv 92/43/EØF. Hvis dette er tilfældet, skal de spanske myndigheder godtgøre, at de har overholdt artikel 6 i habitatsdirektivet.

Da yderligere oplysninger er påkrævet, har Kommissionen sendt et brev til de spanske myndigheder om anmodning om bemærkninger til dette punkt og eventuel anvendelse af ovennævnte EU-direktiver. Kommissionen vil ikke tøve med at sikre fuld overholdelse af denne lovgivning.

(1) EUT C 78 E af 27.3.2004, s. 804.

(2) Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet, EFT L 197 af 21.7.2001 (artikel 3, stk. 9).

(3) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.

(4) Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger, EFT L 160 af 26.6.1999.

(5) EFT L 73 af 14.3.1997.

(6) EFT L 206 af 22.7.1992.

(7) EFT L 103 af 25.4.1979.